钦定古今图书集成/明伦汇编/氏族典/第049卷 > 《凌迪知万姓统谱》 > 亓之伟
## 钦定古今图书集成/明伦汇编/氏族典/第049卷 > 《凌迪知万姓统谱》 > 亓之伟

按《莱芜县志》：“之伟，字坦之，号超凡。天启壬戌进士，令
成安，调濬县，以强直闻。升户部主事，监兑苏松常镇
漕务。适上海令漂没漕米万馀石，大司农坐之伟罪。
会上亲赐问，得末减，降西安府经历，升宣府司理，复
户部主政，榷浒墅税，晋员外，监兑草场，升河间知府。
权豪大珰，悉裁以法，百姓赖之。流氛猖獗，邻郡多陷”，
之伟预为守御计，百姓安堵。升阳和兵备。李自成渡
河，守将与贼通，胁之降，之伟不从，潜邀贼党十馀人
从壁后出刺之，伟创甚。明日以毡裹之，载迎贼，终不
屈，遂遇害于辛庄店。